Slichten Ohrenknieper

De **Slichte Ohrenknieper** (*Forficula auricularia*) is en Ohrenknieper ut de Familie vun de Ohrenkniepers an sik (Forficulidae). 

## Naams
Meist warrt de Slichte Ohrenknieper up Platt eenfach *Ohrenknieper* nömmt. Annere Naams sünd u. a. *Ohrknieper*, *Ohrkruper*, *Ohrworm* oder *Ohrtiek(e)*.

## Kennteken
De Slichten Ohrenkniepers weert over’t Lief 10 bit 16 Millimeters lang. Dat Lief is dunker roodbruun, de Bost is an’e Sieten wat heller. De Flunken sünd torüchboot to lüttje Stummels. Dor könnt de Deerter (meist) gor nich mehr mit flegen. De Deekflunken un de Been sünd hell geelbruun. De Achterflunken weert vun de korten Deekflunken nich ganz todeckt un staht en beten na achtern rut. De grote Deel vun dat Achterlief liggt free un is nich todeckt. De Föhlspriete hefft 15 Le’e. An dat Enne vun’e Achterlief sitt en Poor Tangen (Cerci), de weert bruukt to’n Verdeffenderen, to’n Griepen vun Büte un wenn se de Flunken utfolen wüllt. De Heken bruukt se ok bi de Paarung. De Tangen bi de Heken sünd an’n Grund breed un flack, un ok en beten krumm. An de Binnensieten sitt een oder twee lüttje Tähne. De Seken hefft korte, lieke Tangen, de wat fiener sünd.

## Wo se vorkamen doot
An un for sik stammt düsse Ohrenkniepers ut Europa, man to’n Anfang vun dat 20. Johrhunnert sünd se na Noordamerika hen insleept wurrn un heft sik dor bannig utbreedt. Se sünd meist allerwegens dor to finnen, wo se sik good versteken könnt, as u. a. unner Loof, twuschen all Aarden vun Ritzen un Spleten un up Planten. Faken sünd se ok in un um de Hüser to to finnen. 

## Wie se leven doot
De Deerter sünd in’e Nacht togange. Se könnt flegen, man dat doot se nich veel. Freten doot se allens, vun Deerter bit hen to Planten. Plantendeele, Frücht un Saat versmaht se nich, just as allens, wat dood up’e Eer liggen deit, of dat nu Plantendeele  sünd oder Deerter.  Ok an annere Liddfööt gaht se bi. U.a. an Koorn un annere Planten könnt se as Untüüch uptreden, man liekers weert se meist as nützlich ankeken, vunwegen, datt se allerhand Schaadinsekten freten doot, as Blattlüse un de ehre Eier. Vun 2007 a an is de Slichte Ohrenknieper to’n Problemschädling wurrn bi Wiendruven un Peersken, de riepen doot. In gröttere Mengde weert se mit afpluckt un kaamt in dat Aarntgood. Bitherto is noch nich rut, wat een dor gegen doon kann.

## Wie se wassen un sik vermehren doot
De Seken leggt in’t Vörjohr un in’n Harfst 50 bit 90 Eier. De sünd bi 1,5 Millimeters lang un weert in Nester unner de Eer afleggt. Dat Seken blifft in en Aart Slaap in’t Nest, bit de Budden  utkrapen sünd. In’t Vörjohr warrt dat Brödels sogor pleegt un dat Seken sorgt een Maand lang for de Nakamen, bit se utwussen sünd. In düsse Tied wesselt de Budden veer- bit fievmol de Huud. Se slaht na de utwussenen Deerter, man sünd heller vun’e Farv un hefft noch keen Flunken. Over Winter versteekt sik de Ohrenkniepers u. a. unner Boombarken. in Spleten, unner Loof un twuschen Holtstücke. 

## Literatur
* A. Strenger (1950): Ein Beitrag zur Biologie von *Forficula auricularia*.– Österr. Zool. Z. 2: 624-638. http://www.landesmuseum.at/pdf_frei_remote/OEZ_02_0624-0638.pdf

## Bilder

Image:Earwig_nest_-_Lonnekermeer20070411_04.jpg|Budden kruupt ut
File:F-auricularia_-_BouxweerdRuine20090527_nymphs_614_crop1.jpg|Junge Nymphe
File:F-auricularia Kollenberg20080429 nymphs 902.jpg|Kinnerstuve
File:F-auricularia nymph - Kollenberg20090722 595.jpg|Öllere Budde
File:F-auricularia M - HngFBK20080915 A023.jpg|Heken mit lüttje Tangen  
File:F-auricularia M large cerci - Sittard20090722 468.jpg|Heken mit grote Tangen
File:Forficula_auricularia.ogv|fritt an Scheermblöte
File:2017 11 02 Forficula auricularia.jpg|Seken


## Weblenken